Kim Edberg Andersen (DD), 2024-10-10:
Tak for det, formand.
Nu skal jeg jo varedeklarere, når jeg kommer op.
Det kommer ikke til at være den helt store hemmelighed, at Danmarksdemokraterne naturligvis ikke kommer til at støtte det her forslag.
Jeg skulle jo have 50 minutter i stedet for 5 minutter, for hvordan forklarer man alle de grunde, der er til, at et blåt parti ikke støtter noget så tåbeligt som det her?
Venstre kvaltes jo lidt i det, da de var heroppe, så nu skal jeg prøve at lægge et blåt snit i det.
Man indfører ikke lovgivning, som er tåbelig.
Det er der ingen grund til.
Vi har masser af lovgivning.
Vi burde måske rydde lidt op i det.
Man indfører vel ikke lovgivning, som vi ved bliver overhalet indenom af udviklingen?
Det giver ingen mening.
Det giver heller ikke mening at lave en lovgivning, hvor vi allerede i lovgivningen har så mange forbehold for, hvordan den skal håndhæves, at den ikke bliver håndhævet.
Vi kan ikke bruge kameraer, og jeg har ikke hørt, at man vil give flere penge til politiet, når de skal håndhæve den.
Så det eneste, man får ud af det her, er, at man ikke træder Alternativet, Enhedslisten, Radikale Venstre og SF over tæerne i en velafbalanceret aftale, som jeg så kan forstå at man har fået.
I Danmarksdemokraterne er vi jo lidt uforstående over for det.
Vi kan godt huske, at de her forhandlinger var i gang, og vi var meget, meget positive og var med ved bordet, indtil vi ikke blev inviteret mere.
Så fandt vi ud af, at der var kommet en aftale.
Det kan godt være, at det kun var den røde lampe på døren, der var tændt, dengang man skulle lave den.
De blå var i hvert fald ikke åbne for fornuft.
Hvis det er Venstre, der skal stå for den blå fornuft i aftalen, så vil jeg sige, og det er med al kærlighed til Venstre, at vi håber, at I bliver blå igen.
Usikre på farver er I i hvert fald blevet, men det skal I ikke tage jer af.
Vi skal nok hjælpe jer på vej igen.
I skal bydes velkommen hjem.
Der er helt faktuelt nogle problemstillinger i det her, og Det Konservative Folkeparti har faktisk været inde på nogle af dem.
Når man indfører så tåbelig en lovgivning, som det her er, og man så siger, at man da tager hensyn til erhvervslivet, og siger, at de får 12 måneder til at udskifte deres biler, så bliver jeg som tidligere erhvervsdrivende bare nødt til at sige, at afskrivningerne på en varevogn ofte er længere end 12 måneder.
Det bliver jeg bare nødt til at sige.
Så hvis man ville have gjort det her med fornuft og det ikke skulle være sådan et eller andet socialistisk, vi blev tvunget ned i halsen, så havde man gjort det her med fornuft og sagt: Vi indfører den eventuelt fra den 1. januar 2026, og så skal det i forbindelse med indkøb gælde for biler købt efter den dato.
Man kunne have løst det her, hvis man ville.
Det er ikke det, det her går ud på.
Det her går ud på, at det skal tvinges ned i halsen, for nu skal danskerne vide, hvor vigtigt det er med omstillingen.
Punktum.
Det er ligesom med skraldespanden.
Vi skal alle sammen dele det op i 10 fraktioner og blive frustreret over at skulle dele det op, hvorefter det bliver hældt ned i det samme hul.
Vi ved alle sammen, at der findes teknologi, som kunne løse det bedre.
I forvejen bliver du straffet, hvis du køber en bil, der kører på benzin eller diesel, ved at skulle betale endnu mere til statskassen end alle andre.
Nu må du tilsyneladende så heller ikke køre rundt i din bil alle steder.
Vi har jo indført det her med miljøzonerne før.
Vi kan se de problemstillinger, der lige pludselig kommer på bagkant af det.
Vi har mennesker i Nordjylland, der har fået bøder, fordi de er så uheldige at skulle på hospitalet, og så havde de intet partikelfilter på.
Så gør man det, at man herindefra forsøger at lave sådan en hovsaløsning på det.
Men hvad nu, hvis vi bare gjorde det, som min meget kloge kollega fra Venstre var oppe at sige før?
Jamen udviklingen overhaler jo det her indenom.
Danskerne er jo i gang selv, så hvorfor er det, at vi så skal indføre endnu en lov?
Jeg kan jo godt forstå, at man har problemer med at skære ned i antallet af offentligt ansatte, for jeg kunne da forestille mig, at der også går nogle mandetimer med at lave tåbelige love.
Det her er en tåbelig lov.
Jeg roste faktisk ministeren.
Jeg syntes, at vi var inde i en stime til at starte med i dag, men det blev så til noget, vi støttede, og noget, vi siger pænt nej tak til.
Det er, ligesom de siger i Dansk Folkeparti: Det her er noget, hvor man måske bøjer sig lidt for noget ræverødt.
Det klæder ikke Venstre.
Det klæder ikke Folketinget at lave tåbelige love.
I Danmarksdemokraterne kommer vi simpelt hen ikke til at stemme for tåbelige love, og det her er en tåbelig lov.
Der er ingen grund til den.
Så lad nu være.
Lad nu være med at stemme den igennem.
Lad nu danskerne komme i mål med det selv.
Den er tåbelig.
Hvis jeg havde 45 minutter mere, kunne jeg blive ved med at nævne tåbelige ting i lovgivningen i forhold til det her.
Det har jeg ikke; jeg har 40 sekunder.
Så jeg gør det helt klart: I Danmarksdemokraterne kommer vi naturligvis ikke til at støtte det her lovforslag.